Kohtuasi C-204/07 P

C.A.S. SpA

versus

Euroopa Ühenduste Komisjon

„Apellatsioonkaebus — EMÜ-Türgi assotsiatsioonileping — Määrus (EMÜ) nr 2913/92 — Artikkel 239 — Ühenduse tolliseadustik — Imporditollimaksude tagasimaksmine ja vähendamine — Türgi päritolu puuviljamahla kontsentraat — Liikumissertifikaadid — Võltsimine — Eriolukord”

Kohtujurist V. Trstenjaki ettepanek, esitatud 13. märtsil 2008 I - 6138

Euroopa Kohtu otsus (kolmas koda), 25. juuli 2008 I - 6186

Kohtuotsuse kokkuvõte

Euroopa ühenduste omavahendid – Impordi- või eksporditollimaksude tagasimaksmine või vähendamine – Eriolukorra esinemine

(EÜ artikkel 211; EMÜ-Türgi assotsiatsioonileping, artikkel 7; nõukogu määrus nr 2913/92, artikkel 239)

Määruse nr 2913/92, millega kehtestatakse ühenduse tolliseadustik, artikli 239 tähenduses eriolukord on tõendatud, kui juhtumiga seotud asjaoludest nähtub, et maksukohustuslane on samal tegevusalal tegutsevate ettevõtjatega võrreldes erilises olukorras, ning kui nende asjaolude puudumisel ei oleks ta tollimaksude tagantjärgi arvestamise tõttu halvemasse olukorda sattunud.

Komisjonipoolne ebapiisav kontroll assotsiatsioonilepingu nõuetekohase rakendamise üle võib põhjustada niisuguse eriolukorra. Selleks et kindlaks teha, kas konkreetse juhtumiga seotud asjaolud põhjustasid eriolukorra, peab komisjon hindama kõiki asjas tähtsust omavaid fakte. Sellest järeldub, et kuigi komisjonil on ühenduse tolliseadustiku artikli 239 rakendamisel hindamisruum, ei vabasta see teda siiski kohustusest tegelikult arvestada ühelt poolt ühenduse huviga tagada tollialaste õigusaktide täitmine — olgu need ühenduse õigusaktid või ühendust siduvad aktid — ning teiselt poolt heauskse importija huviga mitte kanda kahju, mis ületab tavapärast äririski. Nii ei saa komisjon imporditollimaksude tagasimaksmise või vähendamise taotluse läbivaatamisel rahulduda importijate ja eksportijate käitumise ning tegevuse hindamisega, vaid ta peab oma järelevalve- ja kontrollikohustuse raames võtma eelkõige arvesse oma vastava käitumise mõju konkreetsele olukorrale asjaomasel juhtumil.

EÜ artiklist 211, EMÜ-Türgi assotsiatsioonilepingu artiklist 7 ning selle kohaldamiseks tehtud arvukatest otsustest tuleneb, et komisjon kui EÜ asutamislepingu ja selle alusel sõlmitud lepingute järelevalvaja tagab kolmanda riigi ja ühenduse vahel sõlmitud lepingus või selle lepingu alusel tehtud otsustes sätestatud meetmete abil, et asjaomane riik täidab lepingus kokkulepitud kohustusi. Selles osas peab ta täielikult kasutama neist sätetest tulenevat pädevust, et täita oma kohustust jälgida ja kontrollida selle lepingu nõuetekohast täitmist iseäranis olukorras, kus sama eksportija poolt teostatud import samasse ühenduse sadamasse toimus samas ajavahemikus nii nõuetele mittevastavate kui ka mitteautentsete sertifikaatide abil. Mis puudutab neis tolliasutustes kasutatud templijäljenditest ja allkirjanäidistest teavitamist, mis võimaldavad teostada tõhusat järelevalvet tariifseid soodustusi puudutavate tollieeskirjade järgimise üle, siis komisjonil lasuv kohustus teostada järelevalvet assotsiatsioonilepingu nõuetekohase rakendamise üle nõuab, et komisjonil ning komisjoni vahendusel ka liikmesriikide tolliasutustel oleks igal ajahetkel kõik andmed, mis võimaldaks neil läbi viia tõhusat kontrolli, kusjuures templijäljendid ja allkirjanäidised on vaieldamatult sellisteks andmeteks.

Tolliameti väljastatud sertifikaatide registreerimine on rahvusvahelises kaubanduses vältimatu, samal ajal kui EMÜ-Türgi assotsiatsioonilepingu puhul tuleneb Türgi ametiasutuste kohustus registreerida sertifikaadid A.TR.1 selle lepingu rakendussätetest, nii et olukorras, kus sama registreerimisnumbrit kandvate sertifikaatide A.TR.1 abil (millest üks oli autentne ja teine mitte) pidi ühenduses toimuma kaks importi, peab komisjon kontrollima, kas ühenduses toimus tõepoolest kaks importi.

Kui komisjon ei kasuta konkreetsel juhul täielikult assotsiatsioonilepingust tulenevat järelevalve- ja kontrollipädevust, et tagada selle lepingu nõuetekohane rakendamine, siis põhjustab komisjon ühenduse tolliseadustiku artikli 239 tähenduses eriolukorra, mis õigustab selliste imporditollimaksude tagasimaksmist või vähendamist, mis koguti kas mitteautentsete või nõuetele mittevastavate sertifikaatide alusel.

(vt punktid 82, 88 ja 89, 92–96, 99, 104 ja 105, 117 ja 118, 123 ja 124, 126, 130 ja 131, 136)